Marullus (praefectus Iudaeae)
Marullus fuit praefectus Iudaeae inter 37 et 41 a Caligula designatus. Marcello successit quem legatus Syriae Lucius Vitellius eodem anno vel proximo anno exeunte designarat cum Pontium Pilatum a Samaritanis accusatum Romam dimisit. Usque ad annum 41 hanc praefecturam gessisse putatur quia historicus Flavius Iosephus qui mutationes praesidum Romanorum memorare solebat nullum aliud nomen scriptis mandavit. Tum Iudaea a Claudio regi Agrippae data est sive ob magna beneficia Romae accepta sive quia e Caligulae principatu, qui statuam suam in templo Hierosolymitano horrescentibus omnibus Iudaeis ponere volebat, seditiosior erat provincia quam ut tuto magistratui Romano mandari posse videretur. Quamvis turbata tum quam maxime Iudaea nihil praeter nomen de Marullo accepimus ː omnia per legatum Syriae Publium Petronium fiebant, adeo ut fuerint qui coniicerent eundem hominem fuisse Marullum atque Marcellum, Caligula electionem Vitelli tantummodo confirmante, quamquam haec opinio cum textu manuscriptorum Flavii Iosephi non consentanea sit.